Moot-vrou wil met konserte geld vir boere insamel | Netwerk24
Deur Andrea Küsel 27 Januarie 2020 08:12
’n Vrou van die Pretoriase Moot beplan ’n reeks konserte om geld in te samel vir boere wat gebuk gaan onder uitmergelende droogtes in verskeie dele van die land.
Lydia Veldman (65). Foto: Verskaf
Lydia Veldman (65) van Môregloed vertel sy het ’n paar weke gelede op die radio gehoor hoe sleg dit met sommige boere gaan.
“Hulle het gesê ons moet help. Toe ek die middag by die huis kom, het ek vir my man gesê ons moet iets doen.”
Veldman is nou afgetree, maar sy was vroeëre jare ’n onderwyseres en gee tans ekstra klasse. Sy sing self en is ook ’n orrelis aan die NG gemeente Pierneefrant.
Sy het vorendag gekom met die idee om ’n reeks konserte te hou om geld in te samel wat dan aan Droogtehulp SA geskenk sal word.
“Ek het ’n voorlegging gemaak aan die Moot vir Christus, die verteenwoordigers van al 84 kerke wat tans in die Moot is. Hulle het my idee gesteun en gesê hulle sal die konserte adverteer by al die kerke,” sê Veldman.
Veldman sê boere is die land se koskas en dat hulle baie swaar kry in dié stadium.
“Ek weet daar is baie mense wat sê droogtes kom en gaan. Dit is so, maar op sommige van dié plase het dit in agt jaar nog nooit gereën nie.”
Volgens Veldman het sy deur die projek waarin boksies met benodigdhede vir boervroue opgemaak word, gesien hoe swaar die boere werklik kry.
Ek het gesien hoeveel boere pleeg selfmoord omdat hulle dit net nie meer kan vat nie.
“Ek het gesien hoeveel boere pleeg selfmoord omdat hulle dit net nie meer kan vat nie. Ek het as kind ook ’n rukkie op ’n plaas saam met my ouers gebly wat dit ook so droog was. Die geblêr van die skape wat so honger is, maak ’n impak op ’n mens se lewe. Dit voel net vir my meer mense moet help.”
Droogtehulp SA sal bepaal in watter gebiede die nood die grootste is en die geld wat ingesamel word, sal dan daar verdeel word.
Die eerste konsert is op 23 Februarie in die Volle Evangelie-kerk in Gezina.
Die galakonsert sal by die Pierneefteater op 1 Maart plaasvind. Hier sal ook ’n veiling gehou word om geld in te samel.
By dié konserte is daar verskeie items op die planke, onder meer sang, tjello, klavier, viool en voordrag.
Mense wat die konserte wil bywoon, word gevra vir ’n donasie wat dan geskenk sal word aan Droogtehulp SA.
“Dié konserte is maar net die begin. Ek wil nog baie konserte dié jaar reël. Ons is op soek na nog kerke en kunstenaars wat betrokke wil raak by die konserte,” sê Veldman.
Mense wat meer oor die konserte wil uitvind of self wil betrokke raak as kunstenaars kan ’n e-pos stuur aan Veldman by lydiaveldman6@gmail.com.
Meer oor: Geldinsameling | Boere | Konsert
Bid vandag vir die boere, vra Agri SA
Droogte: Voergroepe hou skaapkrippe vol